PMIndiaData/PMIndiaSum huggingface dataset:
ആരോഗ്യ, വൈദ്യശാസ്ത്ര മേഖലയില്‍ സഹകരിക്കുന്നതിന് ഇന്ത്യയും ഉസ്‌ബെകിസ്താനും തമ്മിലുള്ള കരാറിന് കേന്ദ്ര മന്ത്രിസഭയുടെ അംഗീകാരം

ആരോഗ്യ, വൈദ്യശാസ്ത്ര മേഖലയില്‍ സഹകരിക്കുന്നതിന് ഇന്ത്യയും ഉസ്‌ബെകിസ്ഥാനും തമ്മില്‍ കരാര്‍ ഒപ്പുവെക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. താഴെപ്പറയുന്ന മേഖലകളിലെ സഹകരണം കരാര്‍ ലക്ഷ്യമിടുന്നു; 1) മെഡിക്കല്‍ വിദ്യാഭ്യാസ സ്ഥാപനങ്ങളിലെ അധ്യാപനത്തിനും, ഗവേഷണ ലബോറട്ടികളിലേക്കുമുള്ള വൈദ്യശാസ്ത്ര ഉപകരണങ്ങള്‍, ഫാര്‍മസ്യൂട്ടിക്കല്‍ ഉല്‍പ്പന്നങ്ങള്‍ എന്നിവ വികസിപ്പിക്കുന്നതിന് ബിസിനസ് സഹകരണം വര്‍ദ്ധിപ്പിക്കല്‍. 2) പ്രാഥമിക ആരോഗ്യ പരിരക്ഷ ശക്തിപ്പെടുത്തലും ആരോഗ്യ പരിരക്ഷാ സൗകര്യങ്ങള്‍ സ്ഥാപിക്കലും. 3) വൈദ്യശാസ്ത്ര, ആരോഗ്യ ഗവേഷണ വികസനവും ഈ മേഖലകളിലെ പരിചയസമ്പത്ത് കൈമാറലും. 4) ടെലി മെഡിസിന്‍, ഇലക്ട്രോണിക് ഹെല്‍ത്ത് ഇന്‍ഫര്‍മേഷന്‍ സംവിധാനം എന്നിവയിലെ അനുഭവസമ്പത്തും സാങ്കേതിക വിദ്യകളും കൈമാറല്‍. 5) മാതൃ, ശിശു ആരോഗ്യ സംരക്ഷണം. 6) പകര്‍ച്ചവ്യാധി നിരീക്ഷണം, സാംക്രമികവും അല്ലാത്തതുമായ രോഗങ്ങളുടെ നിയന്ത്രണം, എന്നിവയ്ക്കായി സാങ്കേതിക വിദ്യകളും തന്ത്രങ്ങളും വികസിപ്പിക്കല്‍. 7) മരുന്നുകളുടെയും ഫാര്‍മസ്യൂട്ടിക്കല്‍ ഉല്‍പ്പന്നങ്ങളുടേയും നിയന്ത്രണം. 8) ഇരു രാജ്യങ്ങള്‍ക്കും പരസ്പര താല്‍പര്യമുള്ള മറ്റു മേഖലകള്‍. സഹകരണത്തിന്റെ വിശദാംശങ്ങള്‍ ചര്‍ച്ച ചെയ്യുന്നതിനും കരാര്‍ നടപ്പിലാക്കുന്നതിനു മേല്‍നോട്ടം വഹിക്കുന്നതിനുമായി ഒരു പ്രവര്‍ത്തക സമിതിക്ക് രൂപം നല്‍കും.
കാര്‍ഷിക അനുബന്ധ മേഖലകളില്‍ ഇന്ത്യാ - ലെബനന്‍ സഹകരണം

കാര്‍ഷിക, അനുബന്ധ മേഖലകളില്‍ ഇന്ത്യയും ലെബനനും തമ്മില്‍ സഹകരിക്കുന്നതിനുള്ള ഒരു ധാരണാപത്രം ഒപ്പിടാന്‍ പ്രധാനമന്ത്രി ശ്രീ. നരേന്ദ്രമോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. കാര്‍ഷിക മേഖലയിലെ ഉഭയകക്ഷി സഹകരണം ഇരു രാജ്യങ്ങള്‍ക്കും പരസ്പരം പ്രയോജനകരമായിരിക്കും. രണ്ടു രാജ്യങ്ങളിലെയും മികച്ച കൃഷി രീതികളെ കുറിച്ച് പരസ്പരം മനസ്സിലാക്കുന്നതിനും, ഉല്പാദനക്ഷമത വര്‍ദ്ധിപ്പിക്കുന്നതിനും മെച്ചപ്പെട്ട, ആഗോള വിപണി ലഭ്യമാക്കുന്നതിനും ധാരണാപത്രം വഴിയൊരുക്കും. ലോകമെമ്പാടുമുള്ള മികച്ച കൃഷിരീതികളും, വിപണികളും പ്രാപ്യമാകുന്നതോടെ കാര്‍ഷികോല്പാദനവും ഉല്പാദനക്ഷമതയും വര്‍ദ്ധിപ്പിക്കാനും ധാരണാപത്രം സഹായിക്കും. ഉല്പാദനവും ഉല്പാദനക്ഷമതയും കൂട്ടുന്നതിന് നവീന സങ്കേതങ്ങള്‍ അവലംബിക്കുന്നതിനും ഭക്ഷ്യസുരക്ഷിതത്വം ശക്തിപ്പെടുത്തുന്നതിനും ഇത് സഹായിക്കും.
രാജ്യത്തിന്റെ വിവിധ ഭാഗങ്ങളില്‍നിന്നുള്ള ആശാ പ്രതിനിധികള്‍ പ്രധാനമന്ത്രിയെ സന്ദര്‍ശിച്ചു

തങ്ങളുടെ ആനുകൂല്യങ്ങള്‍ വര്‍ധിപ്പിക്കുകയും ഇന്‍ഷുറന്‍സ് പരിരക്ഷ പ്രഖ്യാപിക്കുകയും ചെയ്തതില്‍ സന്തോഷം രേഖപ്പെടുത്തുന്നതിനും നന്ദി അറിയിക്കുന്നതിനുമായി രാജ്യത്തിന്റെ വിവിധ ഭാഗങ്ങളില്‍നിന്നുള്ള 90 ആശാ പ്രതിനിധികള്‍ ഉള്‍പ്പെട്ട സംഘം പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. രാജ്യത്താകമാനമുള്ള ആശ, അംഗന്‍വാടി വര്‍ക്കര്‍മാരുമായി അടുത്തിടെ വീഡിയോ കോണ്‍ഫറന്‍സ് വഴി ആശയവിനിമയം നടത്തിയതു പ്രധാനമന്ത്രി ഓര്‍മിപ്പിച്ചു. ആ സമയത്ത് ആശാ പ്രതിനിധികള്‍ പങ്കുവെച്ച അനുഭവങ്ങളും വ്യക്തിപരമായ വിശേഷങ്ങളും എത്രയോ പേര്‍ക്കു പ്രചോദനമായിത്തീരുമെന്ന് അദ്ദേഹം പറഞ്ഞു. കൃത്യമായ സമയത്തുള്ള തങ്ങളുടെ ഇടപെടലുകള്‍ പാവപ്പെട്ട അമ്മമാരുടെയും കുഞ്ഞുങ്ങളുടെയും ജീവിതം രക്ഷപ്പെടുത്തുന്നതില്‍ എത്രത്തോളം സഹായകമാണ് എന്ന് ആശ പ്രവര്‍ത്തകര്‍ ഇന്നത്തെ കൂടിക്കാഴ്ചയില്‍ വിശദീകരിച്ചു. ആശാ വര്‍ക്കര്‍മാരുടെ നൈപുണ്യത്തെയും സമര്‍പ്പണത്തെയും പ്രകീര്‍ത്തിച്ച പ്രധാനമന്ത്രി, കാല അസര്‍ പോലുള്ള രോഗങ്ങള്‍ നിര്‍മാര്‍ജനം ചെയ്യുന്നതില്‍ ആശ വര്‍ക്കര്‍മാര്‍ നടത്തിയ പ്രവര്‍ത്തനത്തെ ബില്‍ ഗേറ്റ്‌സ്, മെലിന്‍ഡ ഗേറ്റ്‌സ് എന്നിവര്‍ പോലും അഭിനന്ദിച്ചിട്ടുണ്ടെന്ന് ഓര്‍മിപ്പിച്ചു. തങ്ങളുടെ ഗ്രാമത്തിലെ ജീവിത നിലവാരം ഉയര്‍ത്തിക്കൊണ്ടുവരുന്നതിനായി മറ്റു ഗവണ്‍മെന്റ് ഏജന്‍സികളുമായി ചേര്‍ന്നു പ്രവര്‍ത്തിക്കാന്‍ ഊര്‍ജം വിനിയോഗിക്കണമെന്ന് ആശ വര്‍ക്കര്‍മാരോടു പ്രധാനമന്ത്രി ആഹ്വാനം ചെയ്തു. ഗവണ്‍മെന്റ് പദ്ധതികള്‍ ദാരിദ്ര്യത്തെ അതീജിവിക്കുന്നതിനായി ദരിദ്രരെ ഏതു വിധമാണു ശാക്തീകരിക്കുന്നതെന്ന് അദ്ദേഹം വിശദീകരിച്ചു. കേന്ദ്ര ആരോഗ്യ, കുടുംബക്ഷേമ മന്ത്രി ശ്രീ. ജെ.പി.നദ്ദയും ചടങ്ങില്‍ പങ്കെടുത്തു.
മണിപ്പൂരില്‍ പ്രധാനമന്ത്രി വികസന പദ്ധതികള്‍ ഉദ്ഘാടനം ചെയ്തു; പൊതുയോഗത്തില്‍ പ്രസംഗിച്ചു

മണിപ്പൂരില്‍ 750 കോടി രൂപയുടെ മൂല്യമുള്ള വികസനപദ്ധതികള്‍ പ്രധാനമന്ത്രി ശ്രീ. നരേന്ദ്ര മോദി ഉദ്ഘാടനം ചെയ്തു. ദേശീയ കായിക സര്‍വകലാശാലയ്ക്കും ആയിരം അംഗന്‍വാടികളുടെ നിര്‍മാണ പദ്ധതിക്കും മറ്റേറെ പ്രധാന വികസന പദ്ധതികള്‍ക്കും അദ്ദേഹം തറക്കല്ലിട്ടു. ലുവാംഗ്‌പോക്പ ബഹുകായിക സമുച്ചയം, റാണി ഗൈദിന്‍ലിയും, പാര്‍ക്ക് മറ്റു പ്രധാന വികസന പദ്ധതികള്‍ എന്നിവ പ്രധാനമന്ത്രി ഉദ്ഘാടനം ചെയ്തു. ലുവാങ്‌സംഗ്ബാമില്‍ ചേര്‍ന്ന പൊതുസമ്മേളനത്തില്‍ അദ്ദേഹം പ്രസംഗിച്ചു. ആവേശഭരിതമായ ആള്‍ക്കൂട്ടത്തെ അഭിസംബോധന ചെയ്യവേ, കഴിഞ്ഞ ഒരു വര്‍ഷത്തിലേറെയായി നടത്തിവരുന്ന പ്രവര്‍ത്തനങ്ങള്‍ക്ക് സംസ്ഥാന ഗവണ്‍മെന്റിനെ ശ്രീ. നരേന്ദ്ര മോദി പ്രശംസിച്ചു. ഇന്ന് ഉദ്ഘാടനം ചെയ്യപ്പെട്ട പദ്ധതികള്‍ യുവാക്കളുടെ പ്രതീക്ഷകളുമായും പ്രതിഭയുമായും തൊഴിലുമായും സ്ത്രീശാക്തീകരണവുമായും കണക്ടിവിറ്റിയുമായും ബന്ധപ്പെട്ടതാണെന്നു പ്രധാനമന്ത്രി ചൂണ്ടിക്കാട്ടി. വടക്കുകിഴക്കന്‍ മേഖലയിലെ യുവാക്കളുടെ കഴിവും കായികക്ഷമതയും കണക്കിലെടുത്താണു ദേശീയ കായിക സര്‍വകലാശാല സ്ഥാപിക്കുന്നതെന്ന് അദ്ദേഹം പറഞ്ഞു. അടുത്തിടെ തുടക്കമിട്ട ഖേലോ ഇന്ത്യ പദ്ധതിയില്‍നിന്നു പരമാവധി നേട്ടമുണ്ടാക്കാന്‍ ശ്രമിക്കണമെന്ന് മണിപ്പൂരിലെ യൂവാക്കളോടു പ്രധാനമന്ത്രി ആഹ്വാനം ചെയ്തു. അടുത്തിടെ നടന്ന ഖേലോ ഇന്ത്യ ഗെയിമുകളില്‍ മികച്ച പ്രകടനം കാഴ്ചവെച്ചതിന് അദ്ദേഹം മണിപ്പൂരിനെ അഭിനന്ദിക്കുകയും ചെയ്തു. ബഹു കായിക സമുച്ചയം പരിശീലനത്തിനും മല്‍സരങ്ങള്‍ക്കും കൂടുതല്‍ അവസരങ്ങള്‍ പ്രദാനം ചെയ്യുമെന്നു പ്രധാനമന്ത്രി വ്യക്തമാക്കി. കായിക ഇനങ്ങള്‍ എങ്ങനെ സ്ത്രീശാക്തീകരണത്തിന് ഉതകുമെന്നു മണിപ്പൂര്‍ തെളിയിച്ചതായും അദ്ദേഹം പറഞ്ഞൂ. മീരാബായ് ചാനു, സരിത ദേവി എന്നിവര്‍ ഉള്‍പ്പെടെ സംസ്ഥാനത്തെ പ്രമുഖ കായിക താരങ്ങളെ പ്രധാനമന്ത്രി അഭിനന്ദിച്ചു. സംസ്ഥാന ഗവണ്‍മെന്റ് മുന്‍കൈയെടുക്കുന്ന മറ്റു സ്ത്രീശാക്തീകരണ പദ്ധതികളെ അദ്ദേഹം പ്രശംസിക്കുകയും ചെയ്തു. ഈയവസരത്തില്‍, ആയിരം അംഗന്‍വാടികള്‍ നിര്‍മിക്കാനുള്ള പദ്ധതിക്കു തറക്കല്ലിട്ട കാര്യം പ്രധാനമന്ത്രി സദസ്സിനെ ഓര്‍മിപ്പിച്ചു. അടുത്തിടെ ആരംഭിച്ച ദേശീയ പോഷകാഹാര ദൗത്യത്തെക്കുറിച്ചും അദ്ദേഹം വിശദീകരിച്ചു. ഗതാഗതത്തിലൂടെ പരിവര്‍ത്തനം സാധ്യമാക്കുക എന്നതാണു വടക്കുകിഴക്കന്‍ മേഖലയെക്കുറിച്ചുള്ള കേന്ദ്ര ഗവണ്‍മെന്റിന്റെ വീക്ഷണമെന്നു പ്രധാനമന്ത്രി വ്യക്തമാക്കി. ഇന്ത്യയുടെ വളര്‍ച്ചയെ നയിക്കാന്‍ വടക്കുകിഴക്കന്‍ മേഖലയ്ക്കു സാധിക്കുമെന്നും അദ്ദേഹം പറഞ്ഞു. രാജ്യത്തിന്റെ മറ്റു പ്രദേശങ്ങളുടേതിനു തുല്യമായ വളര്‍ച്ച വടക്കുകിഴക്കന്‍ മേഖലയിലും യാഥാര്‍ഥ്യമാക്കാന്‍ കേന്ദ്ര ഗവണ്‍മെന്റ് ശ്രമിച്ചുവരികയാണെന്നു പ്രധാനമന്ത്രി വ്യക്തമാക്കി. കഴിഞ്ഞ നാലു വര്‍ഷത്തിനിടെ താന്‍ 25 തവണയിലേറെ വടക്കുകിഴക്കന്‍ മേഖല സന്ദര്‍ശിച്ചിട്ടുണ്ടെന്ന് അദ്ദേഹം ഓര്‍മിപ്പിച്ചു. ഈ മേഖലയില്‍ അടിസ്ഥാന സൗകര്യ വികസനം ഉറപ്പാക്കുന്നതിനു കേന്ദ്ര ഗവണ്‍മെന്റ് വലിയ പ്രാധാന്യം കല്‍പിച്ചുവരികയാണെന്നും പ്രധാനമന്ത്രി ചൂണ്ടിക്കാട്ടി. പൊതുജനങ്ങളുടെ പരാതികളില്‍ വീഴ്ചകൂടാതെ ഇടപെടുന്നതിനും പരിഹാരം കാണുന്നതിനും സംസ്ഥാന ഗവണ്‍മെന്റ് നടത്തിവരുന്ന പൗരകേന്ദ്രീകൃത പദ്ധതികളെ അദ്ദേഹം അഭിനന്ദിച്ചു. നേതാജി സുഭാഷ് ചന്ദ്രബോസിന്റെ നേതൃത്വത്തില്‍ പ്രവര്‍ത്തിച്ചിരുന്ന ഐ.എന്‍.എ. 1944 ഏപ്രിലില്‍ സ്വാതന്ത്ര്യത്തിന്റെ കാഹളമുയര്‍ത്താന്‍ തീരുമാനിച്ചപ്പോള്‍ അതിനു തെരഞ്ഞെടുത്ത സ്ഥലം മണിപ്പൂരായിരുന്നു എന്ന് പ്രധാനമന്ത്രി അനുസ്മരിച്ചു. പുതിയ ഇന്ത്യയുടെ സൃഷ്ടിയില്‍ പ്രധാന പങ്കു വഹിക്കാന്‍ ഇന്നു മണിപ്പൂര്‍ തീരുമാനിച്ചിരിക്കുകയാണെന്നും അദ്ദേഹം പറഞ്ഞു.
ദേശീയ മാനസികാരോഗ്യ പുനരധിവാസ കേന്ദ്രം ഭോപ്പാലിനു പകരം സെഹോര്‍ ജില്ലയില്‍ സ്ഥാപിക്കുന്നതിനു മന്ത്രിസഭയുടെ അനുമതി

മധ്യപ്രദേശില്‍ ദേശീയ മാനസികാരോഗ്യ പുനരധിവാസ കേന്ദ്രം (എന്‍.ഐ.എം.എച്ച്.ആര്‍.) ഭോപ്പാലില്‍ സ്ഥാപിക്കാന്‍ 16.05.2018നു കൈക്കൊണ്ട തീരുമാനം ഭാഗികമായി പരിഷ്‌കരിച്ച് സെഹോര്‍ ജില്ല(ഭോപ്പാല്‍-സെഹോര്‍ ദേശീയപാത)യില്‍ സ്ഥാപിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. നേട്ടങ്ങള്‍: മാനസിക രോഗ പുനരധിവാസ മേഖലയില്‍ ഈ മാതൃകയിലുള്ള പ്രഥമ കേന്ദ്രമാണ് എന്‍.ഐ.എം.എച്ച്.ആര്‍. ഈ കേന്ദ്രം മാനസികാരോഗ്യ പുനരധിവാസ മേഖലയില്‍ മനുഷ്യവിഭവ, ഗവേഷണ ശേഷിവര്‍ധന സാധ്യമാക്കുന്ന മികവിന്റെ കേന്ദ്രമായും മാനസികാരോഗ്യമുള്ളവരുടെ ഫലപ്രദമായ പുനരധിവാസത്തിനു മാതൃകകളും വ്യവസ്ഥകളും നിര്‍ദേശിക്കുന്ന കേന്ദ്രമായും നിലകൊള്ളും.
മനിലയില്‍ 15ാമത് ആസിയാന്‍-ഇന്ത്യ ഉച്ചകോടിയില്‍ പ്രധാനമന്ത്രി നടത്തിയ ആദ്യപ്രസ്താവന (നവംബര്‍ 14, 2017)

ബഹുമാനപ്പെട്ട പ്രസിഡന്റ് ദത്തര്‍തെ, ബഹുമാനപ്പെട്ടവരെ, ബഹുമാനപ്പെട്ട പ്രസിഡന്റ്, ആസിയാന്‍ രൂപീകരിക്കപ്പെട്ടതിന്റെ 50ാമതു വാര്‍ഷികവേളയില്‍ നടത്തുന്ന ആദ്യ മനിലസന്ദര്‍ശനത്തിന്റെ ആഹ്ലാദത്തിലാണു ഞാന്‍. ആസിയാന്‍-ഇന്ത്യ ആശയവിനിമയ പങ്കാളിത്തത്തിന്റെ 25ാം വാര്‍ഷികവും നാം ആഘോഷിക്കുകയാണ്. നിര്‍ണായകമായ ഈ വര്‍ഷം ആസിയാന്‍ സംഗമത്തിനു നേതൃത്വം നല്‍കുന്ന ഫിലിപ്പീന്‍സിനെ അഭിനന്ദിക്കുന്നു. ഉച്ചകോടിക്കു മതിയായ സജ്ജീകരണങ്ങള്‍ ഒരുക്കിയതിനു പ്രസിഡന്റിനോടു നന്ദി അറിയിക്കുകയും ചെയ്യുന്നു. ആസിയാന്‍-ഇന്ത്യ പങ്കാളിത്തം ശക്തിപ്പെടുത്തുന്നതിനു കണ്‍ട്രി കോ-ഓര്‍ഡിനേറ്റര്‍ എന്ന നിലയില്‍ വിയറ്റ്‌നാം നല്‍കിയ സംഭാവനകള്‍ക്ക് ബഹുമാനപ്പെട്ട വിയറ്റ്‌നാം പ്രധാനമന്ത്രിയോടും നന്ദി പറയുന്നു. ബഹുമാനപ്പെട്ടവരേ, ആസിയാന്റെ ശ്രദ്ധേയമായ പാത തീര്‍ച്ചയായും മൂല്യവത്താണ്. ആസിയാന്‍ കൂടുതല്‍ പ്രതിജ്ഞാബദ്ധമായി ഒരേ വീക്ഷണവും സ്വത്വവുമായി സ്വതന്ത്ര സമൂഹമെന്ന നിലയില്‍ പ്രവര്‍ത്തിക്കാന്‍ ഒരുങ്ങുമെന്ന് ഈ ചരിത്രമുഹൂര്‍ത്തത്തില്‍ എനിക്ക് ആത്മവിശ്വാസമുണ്ട്. കിഴക്കന്‍ നാടുകളോടുള്ള ഇന്ത്യയുടെ സമീപനം ആസിയാനെ ചുറ്റിപ്പറ്റിയാണു രൂപപ്പെടുത്തിയിരിക്കുന്നത് എന്നു മാത്രമല്ല, ഇന്‍ഡോ-പസഫിക് മേഖലയുടെ സുരക്ഷയ്ക്കു കല്‍പിച്ചുവരുന്ന ഗൗരവവും വ്യക്തമാണ്. മൂന്നാമത് ആസിയാന്‍-ഇന്ത്യ കര്‍മപദ്ധതി പ്രകാരം വിപുലമായ സഹകരണത്തിനുള്ള നമ്മുടെ അജണ്ട രാഷ്ട്രീയസുരക്ഷ, സാമ്പത്തികം, സാസ്‌കാരികം എന്നീ മേഖലകളിലെ സഹകരണം യാഥാര്‍ഥ്യമാക്കിക്കൊണ്ട് നന്നായി പുരോഗമിച്ചിട്ടുണ്ട്. ബഹുമാനപ്പെട്ടവരേ, ഇന്ത്യയും ആസിയാന്‍ രാജ്യങ്ങളുമായുള്ള നാവികബന്ധം മുന്‍കാലങ്ങളില്‍ നാം തമ്മിലുള്ള വ്യാപാരത്തെ സ്വാധീനിച്ചിട്ടുണ്ട്. അത് ഇനിയും ശക്തിപ്പെടുത്താന്‍ നാം പ്രവര്‍ത്തിക്കേണ്ടതുണ്ട്. മേഖലയുടെ താല്‍പര്യങ്ങള്‍ക്കും സമാധാനപൂര്‍ണമായ വികസനത്തിനും വഴിവെക്കുന്ന വ്യവസ്ഥാപിതമായ മേഖലാതല സുരക്ഷാഘടന യാഥാര്‍ഥ്യമാക്കുന്നതിന് ആസിയാന് ഇന്ത്യ ശക്തമായ പിന്തുണ നല്‍കും. ഭീകവാദത്തെയും ഹിംസാത്മകമായ തീവ്രവാദത്തെയും നേരിടാന്‍ ഞങ്ങള്‍ തനിച്ചു വളരെയധികം ശ്രമിക്കുന്നുണ്ട്. നിര്‍ണായകമായ ഈ രംഗത്തുള്ള സഹകരണം വര്‍ധിപ്പിക്കുകവഴി ഈ വെല്ലുവിളി നാം സംയുക്തമായി നേരിടാന്‍ സമയമായിരിക്കുന്നു. ബഹുമാന്യരേ, നമ്മുടെ 25ാം വാര്‍ഷികാഘോഷത്തിന്റെ ‘ഒരേ മൂല്യങ്ങള്‍, ഒരേ ഭാവി’ എന്ന അനുയോജ്യമായ പ്രമേയം പല അനുസ്മരണ പരിപാടികളോടുംകൂടിയാണു സംയുക്തമായി ആഘോഷിച്ചത്. അനുസ്മരണവര്‍ഷത്തിന് ഏറ്റവും യോജ്യമായ സമാപനം ഞാന്‍ പ്രതീക്ഷിക്കുന്നു. 2018 ജനുവരി 25നു ന്യൂഡെല്‍ഹിയില്‍ നടക്കുന്ന ഇന്ത്യ-ആസിയാന്‍ പ്രത്യേക അനുസ്മരണ ഉച്ചകോടിയില്‍ പങ്കെടുക്കാനെത്തുന്ന നിങ്ങളെ സ്വീകരിക്കാന്‍ ഞാന്‍ കാത്തിരിക്കുകയാണ്. രാജ്യത്തിന്റെ 69ാമതു റിപ്പബ്ലിക് ദിനാഘോഷവേളയിലെ മുഖ്യാതിഥികളായി ആസിയാന്‍ നേതാക്കളെ 125 കോടി ഇന്ത്യന്‍ പൗരന്മാര്‍ ഉത്സാഹപൂര്‍വം സ്വാഗതം ചെയ്യുകയാണ്. പൊതുലക്ഷ്യം നേടിയെടുക്കുന്നതിനായി നിങ്ങള്‍ക്കൊപ്പം ചേര്‍ന്നു പ്രവര്‍ത്തിക്കാന്‍ ഞാന്‍ പ്രതിജ്ഞാബദ്ധനാണ്. നന്ദി.
ഡയറക്ടര്‍മാരും ഡെപ്യൂട്ടി സെക്രട്ടറിമാരുമായി പ്രധാനമന്ത്രി ആശയവിനിമയം നടത്തി

ഇന്ത്യാ ഗവണ്‍മെന്റിന്റെ വിവിധ വകുപ്പുകളിലും മന്ത്രാലയങ്ങളിലുമായുള്ള 380 ഡയറക്ടര്‍മാരുമായും ഡെപ്യൂട്ടി സെക്രട്ടറിമാരുമായും പ്രധാനമന്ത്രി ശ്രീ. നരേന്ദ്ര മോദി ആശയവിനിമയം നടത്തി. നാലു ഗ്രൂപ്പുകളായാണ് 2017 ഒക്ടോബറില്‍ കൂടിക്കാഴ്ച നടന്നത്. ഒക്ടോബര്‍ 17നായിരുന്നു നാലാമത്തെ കൂടിച്ചേരല്‍. ഓരോ സംഗമവും രണ്ടു മണിക്കൂറോളം നീണ്ടു. ഭരണം, അഴിമതി, പൊതുമേഖലാ സ്ഥാപനങ്ങള്‍, ഗവണ്‍മെന്റ് ഇ-വിപണി, ആരോഗ്യം, വിദ്യാഭ്യാസം, നൈപുണ്യവികസനം, കൃഷി, ഗതാഗതം, ദേശീയോദ്ഗ്രഥനം, ജലവിഭവങ്ങള്‍, സ്വച്ഛ് ഭാരത്, സംസ്‌കാരം, വാര്‍ത്താവിനിമയം, വിനോദസഞ്ചാരം തുടങ്ങിയ വിഷയങ്ങള്‍ ചര്‍ച്ച ചെയ്യപ്പെട്ടു. 2022 ആകുമ്പോഴേക്കും പുതിയ ഇന്ത്യ കെട്ടിപ്പടുക്കുന്നതിനായി സമര്‍പ്പണഭാവത്തോടെ പ്രവര്‍ത്തിക്കാന്‍ ഉദ്യോഗസ്ഥരോടു പ്രധാനമന്ത്രി ആഹ്വാനം ചെയ്തു. ഉത്തരവാദിത്തം ഫലപ്രദമായി നിറവേറ്റുന്നതിനായി ഡയറക്ടര്‍, ഡെപ്യൂട്ടി സെക്രട്ടറി തസ്തികകളിലുള്ള ഉദ്യോഗസ്ഥര്‍ ടീമുകള്‍ രൂപീകരിക്കണമെന്ന് അദ്ദേഹം ആവശ്യപ്പെട്ടു. പ്രധാനമന്ത്രിയുടെ ഓഫീസിന്റെ ചുമതലയുള്ള സഹമന്ത്രി ഡോ. ജിതേന്ദ്ര സിങ്ങും പ്രധാനമന്ത്രിയുടെ ഓഫീസിലെയും ക്യാബിനറ്റ് സെക്രട്ടേറിയറ്റിലെയും ഉന്നത ഉദ്യോഗസ്ഥരും കൂടിക്കാഴ്ചകളില്‍ സംബന്ധിച്ചിരുന്നു.
വടക്കു കിഴക്കിന്റെ മനോഹാരിതയെ പ്രധാനമന്ത്രി വാഴ്ത്തി

പ്രധാനമന്ത്രി ശ്രീ. നരേന്ദ്ര മോദി വടക്കു കിഴക്കിന്റെ മനോഹാരിതയെ പ്രശംസിച്ചു. അദ്ദേഹം ആരാഞ്ഞു , ” നിങ്ങൾ നടത്തിയ വടക്കുകിഴക്കൻ സന്ദർശനങ്ങളുടെയോ അവിടത്തെ ശ്രദ്ധേയമായ പ്രകൃതിഭംഗിയുടെയോ ചിത്രങ്ങൾ നിങ്ങളുടെ കൈവശമുണ്ടോ “? ഹാഷ് ടാഗ് മാഗ്നിഫൈസിന്റ നോർത്ത് ഈസ്റ് ഉപയോഗിച്ച് അവ ഇൻസ്റാഗ്രാമിലൂടെ പങ്കിടാൻ അദ്ദേഹം ജനങ്ങളോട് അഭ്യർത്ഥിച്ചു . ” ചില പോസ്റ്റുകൾ ഞാൻ എന്റെ പേജിലും പങ്കിടാം,” പ്രധാനമന്ത്രി കൂട്ടിച്ചേർത്തു
ദേശീയ ഹോമിയോപതി കമ്മിഷന്‍ (എന്‍.സി.എച്ച്.) രൂപീകരിക്കുന്നതിനുള്ള ബില്ലിന് മന്ത്രിസഭയുടെ അനുമതി

2018 ലെ കരട് ദേശീയ ഹോമിയോപ്പതി കമ്മിഷന്‍ ബില്ലിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. നിലവിലുള്ള കേന്ദ്ര ഹോമിയോപ്പതി കൗണ്‍സിലിന് പകരം സുതാര്യതയുള്ള പുതിയൊരു സംവിധാനം കൊണ്ടുവരാന്‍ ഉദ്ദേശിച്ചുള്ളതാണ് ബില്ല്. ഹോമിയോപ്പതി വിദ്യാഭ്യാസ ബോര്‍ഡിന്റെ കീഴില്‍ മൊത്തത്തിലുള്ള ഹോമിയോപ്പതി വിദ്യാഭ്യാസത്തിന്റെ നടത്തിപ്പിനായി മൂന്ന് സ്വയം ഭരണ ബോര്‍ഡുകള്‍ അടങ്ങുന്ന ദേശീയ കമ്മിഷന്‍ രൂപീകരിക്കാന്‍ കരട് ബില്‍ വ്യവസ്ഥ ചെയ്യുന്നു. ഹോമിയോപ്പതി വിദ്യാഭ്യാസ സ്ഥാപനങ്ങള്‍ക്ക് അനുമതി നല്‍കാന്‍ റേറ്റിംഗിനും, വിലയിരുത്തലിനുമായുള്ള ബോര്‍ഡ്, ദേശീയ രജിസ്റ്റര്‍ തയ്യാറാക്കുന്നതിനായി ഹോമിയോപ്പതി പ്രാക്ടീഷണറുമാരുടെ രജിസ്‌ട്രേഷന്‍, ധാര്‍മ്മിക വിഷയങ്ങള്‍ എന്നിവ കൈകാര്യം ചെയ്യാന്‍ ബോര്‍ഡ് ഓഫ് എത്തിക്‌സ് ആന്റ് രജിസ്‌ട്രേഷന്‍ മുതലായവ ഇതില്‍ ഉള്‍പ്പെടും. പ്രാക്ടീസിംഗ് ലൈസന്‍സ് കിട്ടാന്‍ എല്ലാ ബിരുദ ദാരികള്‍ക്കുമായി പൊതുവായൊരു എന്‍ട്രന്‍സ് പരീക്ഷയും, എക്‌സിറ്റ് പരീക്ഷയും നടത്താന്‍ ബില്ലില്‍ വ്യവസ്ഥയുണ്ട്. അലോപ്പതി സമ്പ്രദായത്തിന് വേണ്ടിയുള്ള നിര്‍ദ്ദിഷ്ട മെഡിക്കല്‍ കമ്മിഷന്റെ മാതൃകയില്‍ ഹോമിയോ മെഡിക്കല്‍ വിദ്യാഭ്യാസ രംഗത്ത് പരിഷ്‌ക്കാരങ്ങള്‍ കൊണ്ട് വരാന്‍ ബില്ല് ലക്ഷ്യമിടുന്നു. കേന്ദ്ര ഹോമിയോപ്പതി ലൈസന്‍സിന് പകരം ഓഡിനന്‍സ് വഴിയും, നിയമഭേദഗതി വഴിയും, ബോര്‍ഡ് ഓഫ് ഗവര്‍ണേഴ്‌സിനെ നേരത്തെ വിനിയോഗിച്ചിരുന്നു.
മുന്‍ ലോകസഭാ സ്പീക്കര്‍ ശ്രീ. സോമനാഥ് ചാറ്റര്‍ജിയുടെ നിര്യാണത്തില്‍ പ്രധാനമന്ത്രിയുടെ അനുശോചനം

മുന്‍ ലോകസഭാ സ്പീക്കറും പാര്‍ലമെന്റ് അംഗവുമായിരുന്ന ശ്രീ. സോമനാഥ് ചാറ്റര്‍ജിയുടെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘ഇന്ത്യന്‍ രാഷ്ട്രീയത്തിലെ അതികായനായിരുന്നു മുന്‍ എം.പി. യും സ്പീക്കറുമായിരുന്ന ശ്രീ. സോമനാഥ് ചാറ്റര്‍ജി. ദരിദ്രരുടെയും, ആലംബമില്ലാത്തവരുടെയും കരുത്തുറ്റ ശബ്ദമായിരുന്ന അദ്ദേഹം നമ്മുടെ പാര്‍ലമെന്ററി ജനാധിപത്യത്തെ കൂടുതല്‍ സമ്പന്നമാക്കി. അദ്ദേഹത്തിന്റെ ദേഹവിയോഗത്തില്‍ അതിയായി ദുഖിക്കുന്നു. അദ്ദേഹത്തിന്റെ കുടുംബത്തോടും, അനുയായികളോടുമൊപ്പമാണ് എന്റെ ചിന്തകള്‍’ പ്രധാനമന്ത്രി പറഞ്ഞു.
ആരോഗ്യരംഗത്തു സഹകരിക്കുന്നതിനായുള്ള ഇന്ത്യ-ഇന്‍ഡോനീഷ്യ ധാരണാപത്രത്തിനു മന്ത്രിസഭാ അനുമതി

ആരോഗ്യരംഗത്തു സഹകരിക്കുന്നതിനായി ഇന്ത്യയും ഇന്‍ഡോനീഷ്യയും ധാരണാപത്രം ഒപ്പുവെക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. താഴെപ്പറയുന്ന മേഖലകളിലെ സഹകരണം ഉദ്ദേശിച്ചുള്ളതാണു ധാരണാപത്രം. എ. ആക്ടീവ് ഫാര്‍മസ്യൂട്ടിക്കല്‍ ഇന്‍ഗ്രീഡിയന്റ്‌സ് (എ.പി.ഐ.), ഐ.ടി.അധിഷ്ഠിത വൈദ്യോപകരണങ്ങള്‍ എന്നിവ വികസിപ്പിച്ചെടുക്കലും ഈ മേഖലകളുമായി ബന്ധപ്പെട്ട ഗവേഷണവും. ബി. മനുഷ്യവിഭവശേഷി വികസനം സി. ആരോഗ്യസേവനങ്ങള്‍ ഡി. പരസ്പരം യോജിക്കാവുന്ന മറ്റു മേഖലകള്‍. സഹകരണം വിപുലപ്പെടുത്തുന്നതിനും ധാരണാപത്രത്തിന്റെ നടത്തിപ്പിനു മേല്‍നോട്ടം വഹിക്കുന്നതിനുമായി ഒരു പ്രവര്‍ത്തകസംഘം രൂപികരിക്കും.
വദ്രദിലെ പച്ചക്കറികള്‍ക്കായുള്ള മികവിന്റെ കേന്ദ്രം പ്രധാനമന്ത്രി മോദിയും ഇസ്രയേല്‍ പ്രധാനമന്ത്രി നെതന്യാഹുവും ചേര്‍ന്നു സന്ദര്‍ശിച്ചു

വദ്രദിലെ പച്ചക്കറികള്‍ക്കായുള്ള മികവിന്റെ കേന്ദ്രം പ്രധാനമന്ത്രി ശ്രീ. നരേന്ദ്ര മോദിയും ഇസ്രയേല്‍ പ്രധാനമന്ത്രി ശ്രീ. നെതന്യാഹുവും ചേര്‍ന്നു സന്ദര്‍ശിച്ചു. കേന്ദ്രത്തിന് ഉണ്ടായിട്ടുള്ള നേട്ടങ്ങള്‍ അവര്‍ക്കു മുന്നില്‍ വിവരിക്കപ്പെട്ടു. കച്ച് ജില്ലയിലെ കുകാമയിലെ ഈന്തപ്പനകള്‍ക്കായുള്ള മികവിന്റെ കേന്ദ്രം ഇരുവരും ചേര്‍ന്നു വീഡിയോ ലിങ്കിലൂടെ ഉദ്ഘാടനം ചെയ്തു. കച്ച് ജില്ലയിലെ കര്‍ഷകരുമായി അവര്‍ സംവദിച്ചു. ചടങ്ങില്‍ പ്രസംഗിക്കവേ, കാര്‍ഷികരംഗം പ്രധാന മേഖലയായി നിലനിര്‍ത്തിക്കൊണ്ട് ഒരു രാഷ്ട്രത്തെ എങ്ങനെ പരിഷ്‌കരിക്കാമെന്ന് ഇസ്രായേല്‍ കാണിച്ചുതന്നിട്ടുണ്ടെന്നു പ്രധാനമന്ത്രി ശ്രീ. മോദി പറഞ്ഞു. കാര്‍ഷികരംഗത്തു സാങ്കേതികവിദ്യ ഉപയോഗപ്പെടുത്തുക എന്നതു പ്രധാനമാണെന്ന് അദ്ദേഹം പറഞ്ഞു. 2022 ആകുമ്പോഴേക്കും കര്‍ഷകരുടെ വരുമാനം ഇരട്ടിപ്പിക്കാനുള്ള പദ്ധതിയുടെ രൂപരേഖ പ്രധാനമന്ത്രി അവതരിപ്പിച്ചു. ജലസേചനത്തിനു പ്രാധാന്യം നല്‍കേണ്ടതും പുതിയ കൃഷിരീതികള്‍ അവലംബിക്കേണ്ടതും പ്രധാനമാണെന്ന് അദ്ദേഹം പറഞ്ഞു.
പ്രമേഹത്തെ അതിജീവിക്കാന്‍ ആരോഗ്യകരമായ ജീവിത ശൈലി സ്വീകരിക്കണമെന്ന് പ്രധാനമന്ത്രി

പ്രമേഹത്തെ അതിജീവിക്കാന്‍ ആരോഗ്യകരമായ ജീവിത ശൈലി സ്വീകരിക്കുമെന്ന് പ്രതിജ്ഞ എടുക്കാന്‍ ലോക പ്രമേഹ ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി ജനങ്ങളെ ആഹ്വാനം ചെയ്തു. ‘ഇന്ന് ലോക പ്രമേഹ ദിനത്തില്‍, പ്രമേഹത്തെ അതിജീവിക്കുന്നതിന് ആരോഗ്യകരമായ ജീവിത ശൈലി പിന്‍തുടരുമെന്ന് നമുക്ക് പ്രതിജ്ഞ എടുക്കാം. യുവജനങ്ങള്‍ക്കിടയില്‍ വര്‍ദ്ധിച്ചുവരുന്ന പ്രമേഹത്തെ കുറിച്ച് കഴിഞ്ഞ മാസത്തെ മന്‍ കീ ബാത്തില്‍ ഞാന്‍ പരാമര്‍ശിച്ചിരുന്നു,’ പ്രധാനമന്ത്രി പറഞ്ഞു.
സമ്മര്‍ യൂത്ത് ഒളിമ്പിക്‌സ് മെഡല്‍ ജേതാക്കളെ പ്രധാനമന്ത്രി ആദരിച്ചു

പ്രധാനമന്ത്രി ശ്രീ. നരേന്ദ്ര മോദി അര്‍ജന്റീനയില്‍ നടന്ന 2018 സമ്മര്‍ യൂത്ത് ഒളിമ്പിക്‌സിലെ മെഡല്‍ ജേതാക്കളുമായി ഇന്ന് കൂടിക്കാഴ്ച നടത്തുകയും അവരെ ആദരിക്കുകയും ചെയ്തു. അടുത്ത ഒളിമ്പിക്‌സില്‍ വിജയപീഠത്തിലെത്തുകയെന്ന ലക്ഷ്യം നേടുന്നതില്‍ ശ്രദ്ധ കേന്ദ്രീകരിക്കാനും കൂടുതല്‍ കഠിനപ്രയത്‌നം നടത്താനും പ്രധാനമന്ത്രി അവരോട് അഭ്യര്‍ഥിച്ചു. അവര്‍ക്ക് വേണ്ട പിന്തുണയും സൗകര്യങ്ങളും ലഭ്യമാക്കുമെന്ന് പ്രധാനമന്ത്രി കായികതാരങ്ങള്‍ക്ക് ഉറപ്പുനല്‍കി. തങ്ങളുടെ സ്‌കൂളുകളിലെയും ഗ്രാമങ്ങളിലെയും യുവജനങ്ങള്‍ കായികമേഖലയിലോടു താല്‍പര്യമുള്ളവരായിത്തീരും വിധം അവര്‍ക്കു പ്രചോദനമായിത്തീരണമെന്ന് പ്രധാനമന്ത്രി നിര്‍ദ്ദേശിച്ചു. മെഡല്‍ നേടുംവരെ ഇന്ത്യയെ എത്തിക്കുന്നതിനായി സംഭാവനകള്‍ അര്‍പ്പിച്ച പരിശീലകരെയും പ്രധാനമന്ത്രി പ്രശംസിച്ചു.
രാജസ്ഥാന്‍ എണ്ണ ശുദ്ധീകരണശാലയുടെ നിര്‍മ്മാണ പ്രവര്‍ത്തനങ്ങള്‍ക്ക് തുടക്കം കുറിക്കുന്ന ചടങ്ങില്‍ പ്രധാനമന്ത്രി സംബന്ധിക്കും.

രാജസ്ഥാനിലെ ബാര്‍മര്‍ ജില്ലയിലെ പച്ച്പദ്രയിലെ രാജസ്ഥാന്‍ റിഫൈനറിയുടെ നിര്‍മ്മാണ പ്രവര്‍ത്തനങ്ങള്‍ക്ക് തുടക്കം കുറിച്ച് കൊണ്ട് നാളെ (2018 ജനുവരി 16) നടക്കുന്ന ചടങ്ങില്‍ പ്രധാനമന്ത്രി ശ്രീ നരേന്ദ്ര മോദി പങ്കെടുക്കും. അദ്ദേഹം ഒരു പൊതു സമ്മേളനത്തെയും അഭിസംബോധന ചെയ്യും. രാജസ്ഥാനില്‍ എണ്ണയുടെയും വാതകത്തിന്റെയും ഗണ്യമായ ശേഖരമുണ്ട്. സംസ്ഥാനത്ത അദ്യ എണ്ണ ശുദ്ധീകരണ ശാലയാണ് രാജസ്ഥാന്‍ റിഫൈനറി. പ്രതിവര്‍ഷം 9 ദശലക്ഷം ടണ്‍ ശേഷിയുള്ള എണ്ണ ശുദ്ധീകരണ ശാലയും, പെട്രോകെമിക്കല്‍ സമുച്ചയവുമായിട്ടാണ് ഇത് വിഭാവനം ചെയ്തിട്ടുള്ളത്. വാതക പുറന്തള്ളലുമായി ബന്ധപ്പെട്ട ആധുനിക ബി.എസ്.- VI മാനദണ്ഡങ്ങള്‍ക്ക് അനുസൃതമായിട്ടായിരിക്കും റിഫൈനറിയില്‍ നിന്നുള്ള ഉല്‍പ്പന്നത്തിന്റെ നിര്‍മ്മാണം. 43,000 കോടിയിലധികം രൂപയാണ് പദ്ധതിയുടെ മൊത്തം ചെലവ് പ്രതീക്ഷിക്കുന്നത്. എച്ച്.പി.സി.എല്ലും രാജസ്ഥാന്‍ ഗവണ്‍മെന്റും ഉള്‍പ്പെടുന്ന ഒരു സംയുക്ത സംരംഭമാണ് പദ്ധതി. രാജസ്ഥാന്‍ ഗവര്‍ണര്‍, മുഖ്യമന്ത്രി, നിരവധി കേന്ദ്ര മന്ത്രിമാര്‍ മുതലായവര്‍ ചടങ്ങില്‍ സംബന്ധിക്കുമെന്ന് പ്രതീക്ഷിക്കുന്നു.
മലേഷ്യന്‍ പ്രധാനമന്ത്രി മഹാതീര്‍ മുഹമ്മദിനെ പ്രധാനമന്ത്രി അഭിനന്ദിച്ചു

മലേഷ്യന്‍ പ്രധാനമന്ത്രിയായി സ്ഥാനമേറ്റ ഡോ. മഹാതീര്‍ മുഹമ്മദിനെ പ്രധാനമന്ത്രി ശ്രീ. നരേന്ദ്ര മോദി ടെലിഫോണില്‍ വിളിച്ച് അഭിനന്ദനം അറിയിച്ചു. മലേഷ്യയിലെ സുഹൃദ് ജനങ്ങളുടെ പുരോഗതിക്കും അഭിവൃദ്ധിക്കുമായുള്ള ശുഭാശംസകള്‍ പ്രധാനമന്ത്രി അറിയിച്ചു. പരസ്പരം പങ്കു വെക്കുന്ന മൂല്യങ്ങള്‍, താല്‍പര്യങ്ങള്‍, ജനങ്ങള്‍ തമ്മിലുള്ള ഊര്‍ജ്ജ്വസ്വലമായ ബന്ധങ്ങള്‍ എന്നീ ശക്തമായ അടിത്തറകളിലധിഷ്ഠിതമാണ് മലേഷ്യയുമായുള്ള ഇന്ത്യയുടെ അടുത്തതും പരസ്പരം പ്രയോജനപ്പെടുന്നതുമായ ബന്ധമെന്ന് പ്രധാനമന്ത്രി പറഞ്ഞു. ഇന്ത്യയും മലേഷ്യയുമായുള്ള തന്ത്രപ്രധാന പങ്കാളിത്തം കൂടുതല്‍ ശക്തിപ്പെടുത്തുന്നതിന് പ്രധാനമന്ത്രി മഹാതീര്‍ മുഹമ്മദുമായി പ്രവര്‍ത്തിക്കുന്നത് ഉറ്റു നോക്കുകയാണെന്നും പ്രധാനമന്ത്രി വ്യക്തമാക്കി.
പ്രധാനമന്ത്രി നാളെ ദാദ്ര നഗര്‍ ഹവേലി സന്ദര്‍ശിക്കും

നാളെ, 2019 ജനുവരി 19നു പ്രധാനമന്ത്രി ശ്രീ. നരേന്ദ്ര മോദി ദാദ്ര നഗര്‍ ഹവേലിയുടെ തലസ്ഥാനമായ സാല്‍വാസ്സ സന്ദര്‍ശിക്കും. സന്ദര്‍ശന വേളയില്‍ ദാദ്ര നാഗര്‍ ഹവേലിയിലെ സെയ്‌ലിയില്‍ അദ്ദേഹം മെഡിക്കല്‍ കോളേജിന് തറക്കല്ലിടും. ദാമന്‍ ആന്‍ഡ് ദിയു, ദാദ്ര നഗര്‍ ഹവേലി എന്നിവിടങ്ങളിലെ വിവിധ വികസന പദ്ധതികളുടെ ഉദ്ഘാടനവും പ്രധാനമന്ത്രി നിര്‍വഹിക്കും. ദാദ്ര നഗര്‍ ഹവേലിയിലെ എം-ആരോഗ്യ ആപ്പും ഡിജിറ്റല്‍ സംവിധാനം ഉപയോഗപ്പെടുത്തി വീടുവീടാന്തരം കയറിയുള്ള മാലിന്യ ശേഖരണ പദ്ധതിയും ഖരമാലിന്യ സംസ്‌കരണ സംവിധാനവും അദ്ദേഹം ഉദ്ഘാടനം ചെയ്യും. കേന്ദ്ര ഭരണ പ്രദേശത്തെ ഐടി നയം പ്രഖ്യാപിക്കുന്നുമുണ്ട്. പ്രധാനമന്ത്രി ജന്‍ ആരോഗ്യ യോജന സര്‍ട്ടിഫിക്കറ്റുകള്‍, വനാവകാശ സര്‍ട്ടിഫിക്കറ്റുകള്‍ എന്നിവയുടെ വിതരണവും അദ്ദേഹം നിര്‍വഹിക്കും. സില്‍വാസ്സയിലെ സായ്‌ലിയില്‍ മെഡിക്കല്‍ കോളേജ് സ്ഥാപിക്കുക വഴി ദാദ്ര നഗര്‍ ഹവേലി, ദാമന്‍ ആന്‍ഡ് ദിയു എന്നിവിടങ്ങളിലും സമീപ പ്രദേശങ്ങളിലും മെച്ചപ്പെട്ട ചികില്‍സാ സൗകര്യം ലഭിക്കും. രണ്ട് കേന്ദ്രഭരണ പ്രദേശങ്ങളിലെ, വിശേഷിച്ച് ഗോത്ര, ഗ്രാമീണ മേഖലകളില്‍ നിന്നുള്ള, വിദ്യാര്‍ഥികള്‍ക്ക് ഇത് പ്രയോജനം ചെയ്യും. ഇത് ഡോക്ടര്‍മാരുടെ ലഭ്യത വര്‍ധിപ്പിക്കുകയും വിദ്യാര്‍ഥികള്‍ക്ക് മെഡിക്കല്‍ വിദ്യാഭ്യാസത്തിനുള്ള അവസരങ്ങള്‍ വര്‍ധിപ്പിക്കുകയും ചെയ്യും. മെഡിക്കല്‍ കോളേജ്, പാരാമെഡിക്കല്‍ കോളേജുകള്‍ക്കു കെട്ടിടങ്ങള്‍ നിര്‍മിക്കുന്നതിനായി 210 കോടി രൂപ മാറ്റിവച്ചു.
ജയന്തിനാളില്‍ പണ്ഡിറ്റ് മദന്‍ മോഹന്‍ മാളവ്യക്കു പ്രധാനമന്ത്രി ആദരാഞ്ജലിയര്‍പ്പിച്ചു

ജയന്തിനാളില്‍ പണ്ഡിറ്റ് മദന്‍ മോഹന്‍ മാളവ്യക്കു പ്രധാനമന്ത്രി ശ്രീ. നരേന്ദ്ര മോദി ആദരാഞ്ജലികള്‍ അര്‍പ്പിച്ചു. ‘ജയന്തിനാളില്‍ പണ്ഡിറ്റ് മദന്‍ മോഹന്‍ മാളവ്യയെ അനുസ്മരിക്കുന്നു. ഇന്ത്യയുടെ ചരിത്രത്തില്‍ അദ്ദേഹം ചെലുത്തിയിട്ടുള്ള സ്വാധീനം കരുത്തുറ്റത്തും അവിസ്മരണീയവുമാണ്. വിദ്യാഭ്യാസവും ദേശസ്‌നേഹവും പ്രോത്സാഹിപ്പിക്കാന്‍ അദ്ദേഹം നടത്തിയ ശ്രമങ്ങള്‍ എന്നും സ്മരിക്കപ്പെടും’, പ്രധാനമന്ത്രി പറഞ്ഞു.
പൊതുജനാരോഗ്യ പരിപാടിയുടെ നടത്തിപ്പ് ശക്തിപ്പെടുത്താന്‍ കേന്ദ്ര മന്ത്രിസഭാ തീരുമാനം

കേന്ദ്ര ഗവണ്‍മെന്റിന്റെ ആരോഗ്യ സ്ഥപനങ്ങളിലെ അധ്യാപനവും രോഗി ചികില്‍സാ പരിരക്ഷയും പൊതുജനാരോഗ്യ പരിപാടിയുടെയും നടപ്പാക്കലും ശക്തിപ്പെടുത്താന്‍ കേന്ദ്ര ഗവണ്‍മെന്റ് തീരുമാനിച്ചു. ഇതിനായി കേന്ദ്ര ഗവണ്‍മെന്റില്‍ നിന്നും കേന്ദ്ര ഗവണ്‍മെന്റ് സ്ഥാപനങ്ങളില്‍ നിന്നും കൂടുതല്‍ അനുഭവ പരിചയമുള്ള ഡോക്ടര്‍മാരെ അധ്യാപനത്തിനു വേണ്ടി മാറ്റി നിയമിക്കുന്നതിനും പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. സ്വന്തം മേഖലയില്‍ ചികില്‍സാ വൈദ്ധ്യമുള്ളവരും 62 വയസിനു മുകളില്‍ പ്രായമുള്ള ഡോക്ടര്‍മാരെ കേന്ദ്ര ആരോഗ്യ സര്‍വീസില്‍ ( സിഎച്ച്എസ്) നിന്നും മറ്റ് മന്ത്രാലയങ്ങള്‍, വകുപ്പുകള്‍, കേന്ദ്ര ഗവണ്‍മെന്റ് സ്ഥാപനങ്ങള്‍ എന്നിവിടങ്ങളില്‍ നിന്നു നിയമിക്കും എന്ന ഉറപ്പോടെയാണ് അനുമതി. 2016 ജൂണ്‍ 1നു ചേര്‍ന്ന കേന്ദ്ര മന്ത്രിസഭാ യോഗത്തിന്റെ തീരുമാനം കൂടുതല്‍ ഫലപ്രദമായി നടപ്പാക്കുന്നതിനു വേണ്ടി ഭേദഗതി ചെയ്താണ് ഈ തീരുമാനമെടുത്തത്. മുഖ്യഗുണഫലങ്ങള്‍ മെഡിക്കല്‍ വിദ്യാഭ്യാസം, ചികില്‍സാ, രോഗി പരിരക്ഷ സേവനങ്ങള്‍ എന്നിവയ്ക്കു വേണ്ടിയും ദേശീയ ആരോഗ്യ പരിപാടികളുടെ നടപ്പാക്കലിനും കൂടുതല്‍ അനുഭവപരിചയവും നേതൃഗുണവുമുള്ള കൂടുതല്‍ കേന്ദ്ര ഗവണ്‍മെന്റ് ഡോക്ടര്‍മാരെ ലഭിക്കും എന്നതാണ് ഇതുകൊണ്ടുള്ള ഫലം. ഗുണഭോക്താക്കള്‍: രോഗി, ചികില്‍സാ പരിരക്ഷയ്ക്കും മെഡിക്കല്‍ അധ്യാപന പ്രവര്‍ത്തനങ്ങള്‍ക്കും ദേശീയ ആരോഗ്യ പരിപാടികളുടെ നടപ്പാക്കലിനും മറ്റും കൂടുതല്‍ അനുഭവപരിചയമുള്ള ഡോക്ടര്‍മാരെ ഈ തീരുമാനത്തിലൂടെ ലഭിക്കും. ഇത് സമൂഹത്തിനു വന്‍തോതില്‍ ഗുണകരമാകും. ഇതിന്റെ ഗുണഫലങ്ങള്‍ രാജ്യവ്യാപകമായി ലഭിക്കും. പശ്ചാത്തലം: ഡോക്ടര്‍മാരുടെ കുറവും പുതുതായി ചേരുന്നവരുടെ എണ്ണക്കുറവും കേന്ദ്ര ആരോഗ്യ സര്‍വീസിന്റെ വര്‍ധിച്ച ദൗര്‍ബല്യവും മൂലമുള്ള പ്രശ്‌നങ്ങള്‍ പരിഹരിക്കുന്നതിന് കേന്ദ്ര ആരോഗ്യ വകുപ്പിലെ ഡോക്ടര്‍മാരുടെ വിരമിക്കല്‍ പ്രായപരിധി 65 വയസാക്കി ഉയര്‍ത്താന്‍ 2016 ജൂണ്‍ 15നു ചേര്‍ന്ന മന്ത്രിസഭാ യോഗം തീരുമാനിച്ചിരുന്നു. ഇതിനു പുറമേ, മറ്റു മന്ത്രാലയങ്ങളിലും റെയില്‍വേ ഉള്‍പ്പെടെയുള്ള വകുപ്പുകളിലും ആയുഷ്, കേന്ദ്ര സര്‍വകലാശാലകള്‍ മുതലായവയിലെയും ഡോക്ടര്‍മാരുടെ വിരമിക്കല്‍ പ്രായവും 2017 സെപ്റ്റംബര്‍ 27നു ചേര്‍ന്ന മന്ത്രിസഭാ യോഗം 65 വയസ്സായി ഉയര്‍ത്തിയിരുന്നു. മെഡിക്കല്‍ കോളജുകളിലെ ചികില്‍സാ, രോഗീ പരിരക്ഷ, അധ്യാപന മേഖലകളിലും ആരോഗ്യ പരിപാടികളും പൊതുജനാരോഗ്യ പരിപാടികളും പ്രവര്‍ത്തനങ്ങളും മറ്റും നടപ്പാക്കുന്നതിന് 62 വയസ്സിനു മുകളില്‍ പ്രായമുള്ള ഡോക്ടര്‍മാരുടെ സേവനം ആവശ്യമാണ് എന്നതാണ് ഇതിനു കാരണം.
പ്രധാനമന്ത്രി ഗുജറാത്തില്‍ ശിക്ഷണ്‍ ഭവന്റെയും വിദ്യാര്‍ത്ഥി ഭവന്റെയും നിര്‍മ്മാണത്തിന് തറക്കല്ലിട്ടു

ഗുജറാത്തിലെ അടലജിലുള്ള അന്നപൂര്‍ണ്ണ ധാം ട്രസ്റ്റില്‍ ശിക്ഷണ്‍ ഭവനും വിദ്യാര്‍ത്ഥി ഭവനും പ്രധാനമന്ത്രി ശ്രീ. നരേന്ദ്ര മോദി തറക്കല്ലിട്ടു. തദവസരത്തില്‍ സദസ്സിനെ അഭിസംബോധന ചെയ്യവെ, ഒരു കാലഘട്ടം നേരിടുന്ന വെല്ലുവിളികള്‍ക്ക് പരിഹാരം കാണുന്നതില്‍ സമുദായങ്ങള്‍ മുന്‍കൈയ്യെടുക്കുന്ന സമ്പന്നമായ പാരമ്പര്യം ഇന്ത്യയ്ക്കുണ്ടായിരുന്നുവെന്ന് പ്രധാനമന്ത്രി പറഞ്ഞു. വിദ്യാഭ്യാസം, ജലസേചനം മുതലായവ അഭിവൃദ്ധിപ്പെടുത്തുന്നതിന് സമുദായങ്ങള്‍ യോജിക്കുന്നത് അദ്ദേഹം ചൂണ്ടിക്കാട്ടി. അത്തരം കൂട്ടായ സാമുദായിക ശ്രമങ്ങള്‍ ജനങ്ങള്‍ക്ക് വലിയ തോതില്‍ പ്രയോജനം ചെയ്തിട്ടുണ്ട്, പ്രധാനമന്ത്രി കൂട്ടിച്ചേര്‍ത്തു. സര്‍ദാര്‍ വല്ലഭഭായ് പട്ടേലിനെ അനുസ്മരിച്ചുകൊണ്ട്, സഹകരണ മേഖലയ്ക്ക് സര്‍ദാര്‍ പട്ടേല്‍ നല്‍കിയ സംഭാവനകള്‍ ഒരിക്കലും വിസ്മരിക്കരുതെന്ന് പ്രധാനമന്ത്രി പറഞ്ഞു. ഭക്ഷ്യസംസ്‌കരണ മേഖലയില്‍ കൂടുതല്‍ പ്രവര്‍ത്തനങ്ങള്‍ നടത്താന്‍ പ്രധാനമന്ത്രി ഗുജറാത്തിലെ ജനങ്ങളെ ആഹ്വാനം ചെയ്തു. അത്തരം മൂല്യവര്‍ദ്ധനവ് കര്‍ഷകരെയും വ്യവസായങ്ങളെയും ഒരുപോലെ സഹായിക്കുമെന്ന് അദ്ദേഹം കൂട്ടിച്ചേര്‍ത്തു. അന്നപൂര്‍ണ്ണ മാതാവിന് ആദരം അര്‍പ്പിച്ചുകൊണ്ട്, ലിംഗസമത്വവും ഏവരുടേയും അഭിവൃദ്ധിയും ഉറപ്പാക്കാന്‍ അന്നപൂര്‍ണ്ണ ധാം ട്രസ്റ്റ് സമൂഹത്തിന് കരുത്തേകണമെന്ന് പ്രധാനമന്ത്രി പറഞ്ഞു.